CELEX: 32014L0038
Language: sk
Date: 2014-03-10 00:00:00
Title: Smernica Komisie 2014/38/EÚ z  10. marca 2014 , ktorou sa mení príloha III k smernici Európskeho parlamentu a Rady 2008/57/ES, pokiaľ ide o hluk  Text s významom pre EHP

11.3.2014   
            
            
               SK
            
            
               Úradný vestník Európskej únie
            
            
               L 70/20
            
         
      SMERNICA KOMISIE 2014/38/EÚ
   z 10. marca 2014,
   ktorou sa mení príloha III k smernici Európskeho parlamentu a Rady 2008/57/ES, pokiaľ ide o hluk
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/57/ES zo 17. júna 2008 o interoperabilite systému železníc v Spoločenstve (1), a najmä na jej článok 30 ods. 3,
   keďže:
   
               (1)
            
            
               Nemali by sa stanovovať prísnejšie vnútroštátne požiadavky týkajúce sa hluku nových a modernizovaných železničných koľajových vozidiel, keďže by to negatívne ovplyvnilo interoperabilitu železničného systému. Preto sa v rozhodnutiach Komisie 2008/232/ES (2) a 2011/229/EÚ (3) prijatých na základe smernice 2008/57/ES stanovujú maximálne úrovne hluku pre nové vysokorýchlostné a konvenčné železničné koľajové vozidlá.
            
         
               (2)
            
            
               V bode 1.4.4 prílohy III k smernici 2008/57/ES sa stanovuje, že prevádzka systému železníc musí rešpektovať existujúce právne predpisy o hranici hluku. Táto základná požiadavka je nevyhnutná na stanovenie základných parametrov hluku podľa bodov 4.2.1, 4.2.2 a 4.2.3 prílohy k rozhodnutiu 2011/229/EÚ a podľa bodov 4.2.6.5.2, 4.2.6.5.3, 4.2.6.5.4 a 4.2.7.6 prílohy k rozhodnutiu 2008/232/ES.
            
         
               (3)
            
            
               Bod 1.4.4 prílohy III k smernici 2008/57/ES odkazuje na existujúce predpisy, ktoré nie sú bližšie určené. Preto by sa uvedený bod mal zmeniť s cieľom zabrániť nejednoznačnosti a stanoviť zamýšľaný všeobecný cieľ tejto smernice v súvislosti s hlukom.
            
         
               (4)
            
            
               Opatrenia stanovené v tejto smernici sú v súlade so stanoviskom výboru zriadeného podľa článku 29 ods. 1 smernice 2008/57/ES,
            
         PRIJALA TÚTO SMERNICU:
   Článok 1
   Bod 1.4.4 prílohy III k smernici 2008/57/ES sa nahrádza takto:
   
      
                  „1.4.4.
               
               
                  Výsledkom projektového riešenia a prevádzky systému železníc nesmie byť neprípustne vysoká hladina hluku, ktorý tento systém spôsobuje:
                  
                              —
                           
                           
                              v oblastiach nachádzajúcich sa v blízkosti železničnej infraštruktúry vymedzenej v článku 3 smernice 2012/34/EÚ a
                           
                        
                              —
                           
                           
                              v kabíne rušňovodiča.”
                           
                        
            
   Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. januára 2015. Komisii bezodkladne oznámia znenie týchto ustanovení.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   3.   Povinnosť transpozície a vykonávania tejto smernice sa nevzťahuje na Cyperskú republiku a Maltskú republiku, kým na ich území nebudú vybudované železničné systémy.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 10. marca 2014
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. EÚ L 191, 18.7.2008, s. 1.
   
      (2)  Rozhodnutie Komisie 2008/232/ES z 21. februára 2008 o technickej špecifikácii pre interoperabilitu týkajúcu sa subsystému Železničné koľajové vozidlá systému transeurópskych vysokorýchlostných železníc (Ú. v. EÚ L 84, 26.3.2008, s. 132).
   
      (3)  Rozhodnutie Komisie 2011/229/EÚ zo 4. apríla 2011 o technickej špecifikácii interoperability týkajúcej sa subsystému „koľajové vozidlá – hluk“ transeurópskej konvenčnej železničnej sústavy (Ú. v. EÚ L 99, 13.4.2011, s. 1.).